VIDEO Un operator TVR i-a strigat, în timpul unei emisiuni în direct, președintelui Coaliției pentru Familie că este penibil / TVR își cere scuze pentru incident

În ultimele minute ale emisiunii „Pulsul zilei” – dezbatere electorală, difuzată pe TVR 1 vineri seară – un operator i-a spus președintelui Coaliției pentru Famieli, Mihai Gheorghiu, că este penibil, timp în care moderatorul a căutat să aplaneze conflictul izbucnit.

”Mai exact, ce votăm în weekendul 6 – 7 octombrie și care este mesajul dumneavoastră către electorat?”, l-a întrebat moderatorul emisiuni, Radu Andrei Tudor, pe președintele Coaliției pentru Familie.

”În weekendul 6 -7 octombrie, la referendum, votăm protecţia constituţională a definiţiei căsătoriei în termeni stricți juridic. Votăm pentru viitorul…”, a început Mihai Gheorghiu să răspundă, moment în care a fost întrerupt de un cameraman de platou.

”Ce penibili sunteți”, i-a spus cameramanul, suficient de tare încât să se audă pe post, emisiunea fiind în direct.

”Colaboratorii dumneavoastră ne transmit mesaje: «Ce penibil sunteţi!». Foarte interesant şi elocvent“, i-a spus Gheorghiu moderatorului.

„Îmi cer scuze eu în numele colegilor din platou. Chiar îmi pare rău“, a spus Radu Andrei Tudor, după care emisiunea a continuat.

Momentul altercației verbale dintre Mihai Gheorghiu și operatorul TVR, la minutul 33:30:

Ulterior, TVR a transmis un comunicat prin care ”îşi cere scuze invitaţilor participanţi la emisiune, cât şi telespectatorilor pentru acest incident”.

Redăm mai jos integral comunicatul TVR

”Referitor la incidentul petrecut vineri, 28 septembrie a.c, în timpul emisiunii „Pulsul zilei” – dezbatere electorală, difuzată pe TVR 1, când, în timpul discuţiilor, un membru al echipei tehnice a folosit, în direct, un limbaj neadecvat care a condus la întreruperea emisiunii, Societatea Română de Televiziune face următoarele precizări:

– Îşi cere scuze invitaţilor participanţi la emisiune, cât şi telespectatorilor pentru acest incident;

– Moderatorul emisiunii „Pulsul zilei”, Radu Andrei Tudor, şi-a cerut scuze în direct invitaţilor pentru acest incident;

– Conducerea televiziunii va face toate demersurile potrivit dispoziţiilor legale şi regulamentelor interne pentru a stabili persoanele culpabile şi răspunderea acestora;

– Societatea Română de Televiziune îşi respectă misiunea publică, potrivit Legii nr. 41/1994, informând imparţial, echidistant şi cu obiectivitate publicul său cu privire la toate evenimentele de interes major.”